Tästä seuraa, että henkilöstösääntöjen liitteessä III olevassa 6 artiklassa säädetty valintalautakunnan työskentelyn salaisuuden periaate, jonka mukaan valintalautakunnan työskentely on salaista, ei estä asetuksen N:o 1049/2001 soveltamista, koska sitä on tulkittava ottaen huomioon tässä tapauksessa henkilöstösääntöjen erityissäännökset. Näitä henkilöstösääntöjen sääntöjä ja kyseisessä asetuksessa määriteltyjä yleisiä periaatteita on kuitenkin sovellettava johdonmukaisesti. Näissä olosuhteissa tutustumisoikeutta pyytävä henkilö ei voi perustellusti vedota SEUT 15 artiklan 3 kohdasta ja Euroopan unionin perusoikeuskirjan 42 artiklasta seuraavaan yleiseen avoimuusperiaatteeseen perusteena asetuksen N:o 1049/2001 säännösten yksinomaiselle soveltamiselle ja siten henkilöstösääntöjen liitteessä III olevan 6 artiklan säännösten soveltamatta jättämiselle.

Koska asetuksessa N:o 1049/2001 tai johonkin unionin oikeuden erityisalaan kuuluvassa erityislainsäädännössä, jolla on muu tavoite kuin avoimuus, ei ole säännöstä, jossa säädettäisiin nimenomaisesti jommankumman lainsäädännön ensisijaisuudesta toiseen nähden, on taattava se, että kumpaankin lainsäädäntöä sovelletaan toisiinsa nähden yhteen soveltuvalla tavalla siten, että niitä voidaan siis soveltaa johdonmukaisesti.

Kun kyse on oikeudesta tutustua kilpailun valintalautakunnan työskentelyyn liittyviin asiakirjoihin, poikkeuksia asiakirjoihin tutustumista koskevaan oikeuteen, joista säädetään Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklassa, ei voida tulkita ottamatta huomioon erityissäännöksiä, jotka nyt käsiteltävässä asiassa sisältyvät henkilöstösääntöjen liitteessä III olevaan 6 artiklaan ja avoimia kilpailuja koskevan oppaan 6.2 kohtaan. Näillä erityissäännöksillä on nimittäin eri tavoitteet kuin asetuksessa N:o 1049/2001 tarkoitettu avoimuuden tavoite. Kyseisen asetuksen systematiikassa yleisön oikeus tutustua unionin toimielinten ja elinten asiakirjoihin on vahvistettu periaatteeksi, jotta tämän oikeuden käyttö tehtäisiin mahdollisimman helpoksi ja edistettäisiin hyviä hallintokäytäntöjä turvaamalla viranomaisten päätöksentekomenettelyn ja niiden päätösten perusteena olevien tietojen mahdollisimman laaja avoimuus. Tämän vuoksi poikkeuksia tästä periaatteesta on tulkittava suppeasti.

Sitä vastoin henkilöstösääntöjen liitteessä III olevassa 6 artiklassa, joka liittyy erityisesti kilpailumenettelyihin, säädetään valintalautakunnan työskentelyn salaisuuden periaatteesta kilpailujen valintalautakuntien riippumattomuuden ja niiden työskentelyn objektiivisuuden takaamiseksi suojaamalla niitä kaikelta puuttumiselta tai ulkoiselta painostukselta riippumatta siitä, onko se lähtöisin unionin hallinnosta sinänsä, asianomaisista hakijoista vai kolmansista osapuolista.

Lisäksi erityisesti avointen kilpailujen osalta näitä kilpailuja koskevan oppaan 6.2 kohdasta ilmenee, että valintalautakunnan työskentelyn salaisuuden periaate kattaa esivalintakokeissa esitettyjen monivalintakysymysten tekstin. Tällä rajoituksella oikeuteen tutustua asiakirjoihin pyritään estämään se, että kysymyksiä, joita voidaan käyttää uudelleen myöhemmissä kilpailuissa, ei paljasteta tuleville hakijoille. Kun otetaan huomioon kilpailujen hakijoiden suuri lukumäärä, minkä vuoksi esivalintakokeet on järjestettävä useana päivänä, on selvää, että näissä kokeissa kullekin hakijalle esitetyt kysymykset kussakin luonteeltaan ja vaikeudeltaan rinnastettavissa olevassa kysymysryhmässä, jonka kilpailun valintalautakunta määrittää objektiivisten ja kaikille hakijoille yhdenvertaisten kriteerien perusteella, valitaan sattumanvaraisesti tietotekniikan avulla monivalintakysymysten tietokannan pohjalta.

Näissä olosuhteissa on katsottava, että koska unionin virkamiesten palvelukseen ottamiseksi järjestettävän kilpailun alkukarsintakokeessa esitetyt monivalintakysymykset liittyvät suoraan palvelukseenottomenettelyyn, ne kuuluvat komission päätöksentekomenettelyyn ja siten asetuksen N:o 1049/2001 4 artiklan 3 kohdan soveltamisalaan. Vaikka nämä kysymykset esitetään tuhansille hakijoille avoimessa kilpailussa, ne ovat kuitenkin osa toimielimen sisäistä tietokantaa, joka on tarkoitettu kilpailujen valintalautakuntien käyttöön Euroopan henkilöstövalintatoimiston järjestäessä kilpailuja, ja ne ovat siten sisäisiä asiakirjoja, joihin sovelletaan komission päätöksentekomenettelyn suojaa koskevaa poikkeusta.

(ks. 78–81 ja 86 kohta)

Unionin tuomioistuin: tuomio 27.2.2014, komissio v. EnBW (EU:C:2014:112, 83 kohta oikeuskäytäntöviittauksineen)

Ensimmäisen oikeusasteen tuomioistuin: tuomio 5.4.2005, Hendrickx v. neuvosto (T‑376/03, Kok. H., EU:T:2005:116, 56 kohta) ja tuomio 14.7.2005, Le Voci v. neuvosto,T‑371/03, Kok. H., EU:T:2005:290, 123 kohta)